Goeie nuus: Medupi-eenheid wek elektrisiteit opMedupi Foto: Medupi Powerstation Project, Facebook Eenheid 6 by Eskom se splinternuwe Medupi-kragstasie in Limpopo het Maandag vir die eerste keer elektrisiteit opgewek. “Die invloei van elektrisiteit na die netwerk is ŉ nuwe begin,” het Tshediso Matona, uitvoerende hoof van Eskom, in ŉ verklaring gesê. “Medupi se eenheid 6 sal binne drie maande die volle 794 MW aan die nasionale netwerk kan verskaf.” Dit is die eerste eenheid van Medupi wat gesinchroniseer is. Die sinchronisasie behels dat die kragopwekker elektronies aan die netwerk verbind word sodat die krag aan al die ander kragopwekkers verbind kan word om elektrisiteit aan die netwerk te verskaf. Eenheid 6 is al ŉ paar keer vertraag. Die sinchronisasie sou aanvanklik op 24 Desember plaasgevind het. Medupi sal uiteindelik 4 764 MW aan die kragnetwerk verskaf.